ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣፈጉባኤ ባይቶ ፌደሬሽን ኢትዮጵያ ኬርያ ኢብራሂም ብፍቓዳ መዝነታ ገዲፋ 8 ሰነ 2020 ኣፈ ጉባኤ ቤት ምኽሪ ፌደሬሽን ኢትዮጵያ፡ ወይዘሮ ኬርያ ኢብራሂም ብፍቓዳ ካብ ሓላፍነታ ከምዝተኣለየት ገሊጻ። ወይዘሮ ኬርያ፡ መዝነታ ክትገድፍ ምኽንያት ዝኾና፡ ሕገመንግስቲ ይጠሓስ ስለዘሎን "ውልቀመላኺ መንግስቲ ይስረት ብምህላዉን" ከምዝኾነ ተዛሪባ። ወይዘሮ ኬርያ ነዚ ውሳንኣ ዘፍለጠት፡ ሎሚ ኣብ ዝሃበቶ መግለጺ እዩ። ኣባል ፈጻሚት ስራሕ ህወሓት ዝኾነት ወይዘሮ ኬርያ ካብዚ መዝነታ ንርእሳ ምእላያ፡ መግለጺ ናይቲ ኣብ መንጎ መንግስቲ ፌደራልን ትግራይን፡ ከምኡ ድማ ኣብ መንጎ ነዞም መንግስታት ዝመርሑ ውድባት ህወሓትን ብልጽግናን ዘሎ ዝኸረረ ምትፍናን ዘርኢ ምዃኑ፡ ተዓዘብቲ ርእይቶታቶም ይህቡ ኣለዉ። ውድብ ህወሓት ንማእከላይ መንግስቲ ኢትዮጵያን ውድብ ብልጽግናን፡ ብምጥሓስ ሕገ-መንግስቲ ክኸሶም ጸኒሑ እዩ። ወይዘሮ ኬርያ'ውን፡ ሕገመንግስቲ ይጠሓስ ምህላዉ ክትገልጽ ከላ ሕዚ ንፈለማ እዋን ኣይኮነን። ኣብ ወርሒ ታሕሳስ ምስ ቴሌቪዥን ትግራይ ኣብ ዝነበራ ጻንሒት "ሕገ መንግስትን፡ ሕገመንግስታዊ ፌደራል ስርዓትን፡ ኣብ ሓደጋ ወዲቑ'ሎ" ኢላ ነይራ። ኣብ ምንዋሕ መረጻ ግደ ባይቶ ፌደሬሽን ኢትዮጵያን፡ ወይዘሮ ኬርያ መዝነታ ክትገድፍ ቀንዲ ምኽንያት ምዃኑ ተገሊጹ ኣሎ። ቦርድ መረጻ ኢትዮጵያ፡ ኣብዚ ዓመት ክካየድ ዝነበሮ ሃገራዊ መረጻ ብዝተትሓዘሉ ትልሚ ከካይድ ከምዘይኽእል ድሕሪ ምግላጹ፡ ነዚ መረጻ ንምንዋሕ ከም ኣማራጺ ዝተወሰደ 'ትርጉም ሕገ-መንግስቲ ምንዳይ' ዝብል ፍታሕ፡ ብባይቶ ፌዴሬሽን ኣቢሉ ክፍጸም ከምዝተወሰነ ዝዝከር እዩ። ንኣመራርሓ ትግራይን ኣመራርሓ ማእከላይ መንግስትን ክዋጥጡ ካብ ዝጸንሑ ጉዳያት ሓደ ድማ፡ እዚ ምንዋሕ መረጻ ዝምልከት ጉዳይ እዩ። ወይዘሮ ኬርያ ኢብራሂም እንታይ እያ ኢላ?
